АҞӘА, цәыббра 8 – Sputnik, Бадраҟ Аҩӡба. Аԥсни Донецки еизгоу ршьапылампылтә командақәа реицыхәмарра мҩаԥгахоит аҟәатәи астадион "Динамо" аҿы цәыббра 25 рзы, абри атәы Sputnik иазеиҭеиҳәеит аԥснытәи еизгоу акоманда азыҟаҵаҩ хада Беслан Гәыблиа.
ДЖәРеи Аԥсни реиҩызаратә еицыхәмарра 2020 шықәса рзы ираԥхьатәиуп. Уи адагьы ари ахәмарра Беслан Гәыблиа изы зыҟаҵаҩык иҳасабала ираԥхьатәиуп.
"Макьаназ акоманда аилазаара инагӡаны ишьақәырӷәӷәам. Ашьапылампыласыҩцәеи ҳареи аиҿцәажәарақәа мҩаԥаагоит, адҵақәа раҳҭоит. Ихәмарраны иҟоу рсиа ҳамоуп, аха макьаназ 90% рылоуп ишышьақәгыло", - иҳәеит азыҟаҵаҩ.
Ахәмарра иалахәхом аҳәаанырцәтәи алигақәа рҟны ихәмаруа ашьапылампыласыҩцәа ҳәа азгәеиҭеит иара.
"Макьаназ ҳлегионерцәа алаагалом. Аԥсны аҩныҵҟа ихәмаруа азҳархоит. Донецктәи акоманда иӷәӷәоу ҳәа иԥхьаӡоуп, аԥышәа змоу ашьапылампыласыҩцәа хәмаруеит", - азгәеиҭеит Беслан Гәыблиа.
Уаанӡа Аԥсни Донецки ркомандақәа Аҟәа хынтә аиԥылара мҩаԥыргахьан. Актәи ахәмарра мҩаԥган 2015 шықәса рзы. Ахәмарра хыркәшахеит Аԥсны аиааирала. Аҩбатәи ахәмарра мҩаԥысит 2017 шықәса рзы. Еиҭахарыла ихыркәшахеит. Ахԥатәи аиԥылара, 2019 шықәса рзы еилгеит ДЖәР аиааирала.